 Na MWANGI MUIRURI  WAZIRI wa Usalama wa Ndani Profesa Kithure Kindiki ametoa onyo kali kwa wanasiasa wa kiume ambao wanatumia hila na njama kuhujumu viongozi wanawake. Akiongea katika Kaunti ya Murang’a, Jumapili Juni 18, 2023 Waziri huyo alisema serikali ya Rais William Ruto imejituma kusaidia wanawake kuimarika katika uongozi hapa nchini na hata kuwania nyadhifa katika safu ya ulimwengu. “Kwa hivyo, wanaume wote walio katika nyadhifa za uongozi ambao wana mchoro kuhujumu wachache ambao wamefanikiwa kuchaguliwa au kuteuliwa waelewe kuwa wanahujumu sera ya kiserikali,” akasema. Prof Kindiki alikuwa amehudhuria ibada ya Jumapili katika kanisa la PEFA lililoko katika mtaa wa Kamahuha, Kaunti ya Murang’a ambapo viongozi wanawake walilalamika kuhuhusu bunge la kaunti hiyo. Bunge hilo lilituhumiwa kwa kumfurusha nje diwani wa Kanyenyaini Bi Grace Nduta almaarufu wa City kwa kipindi cha miezi minne, huku likimnyima marupurupu kuhudhuria hata vikao vya kamati za bunge. Bi Nduta alikuwa amechangia mjadala wa mitandao ya kijamii kuhusu hali mbovu ya sekta ya afya ambayo iko katika msasa wa bunge la Seneti. Bi Nduta alikiri kwamba sekta hiyo iko katika hali ya matambara, akisema madiwani wenzake wanafaa kuimarisha utumizi wa bongo zao kujadili mbinu kuokoa hali ya afya katika hospitali za kaunti. Ndipo kwa ghadhabu madiwani hao waliitisha vikao na kuamua kumuadhibu na hivyo basi kuzua hasira za viongozi wa kike katika bunge la kitaifa, chini ya mwavuli wa Kenya Women Parliamentarians Association (Kewopa) ambao wamekuwa wakitishia kuvamia bunge hilo la kaunti. Wakiongozwa na Mbunge wa Maragua Bi Mary wa Maua, mbunge wa Kaunti Bi Betty Maina na Seneta maalum Bi Veronica Maina waliwasilisha tetesi zao kwa Waziri Kindiki. “Hao ambao wanatoa maelekezi ya kuhujumu viongozi wa wanawake nchini wanapaswa waelewe kwamba hatutasita kutoa makali yetu hasa ikizingatiwa kwamba hiki ni chama cha rais kinamulikwa,” Waziri Kindiki alisema. Alisema kwamba “wasioelewa majukumu yao wanafaa wajifahamishe na kanuni zilizoko. Bi Nduta atarejea bungeni hilo wiki hii, kuanzia Jumatatu, Juni 19, 2023. Hilo limemalizika hivyo na badala ya viongozi wa Kewopa kufika Murang’a kuandamana wanafaa wafike kusherehekea”.   [email protected]   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  